રાજુલા તાલુકાના દરિયાકાંઠા વિસ્તારના પીપાવાવ ધામ તથા આસપાસના ગામોના લોકો છેલ્લા ૨૯ દિવસથી ઉપવાસ આંદોલન કરી રહ્યા અને મધુભાઇ સાંખટ, જીલુભાઇ બારૈયા, આતુભાઇ શિયાળ, સાદુળભા શિયાળ, બાબુભાઇ સાંખટ છેલ્લા ૧૭ દિવસથી આમરણાંત ઉપવાસ કરી રહ્યા છે લોકો ન્યાય માટે ઝઝુમી રહ્યા છે અને અધિકારીઓ હજુ પણ પોતાની કાર્યવાહી પૂરી કરી શકયા નથી. ૨૯ દિવસ આંદોલનનો એક મહીના જેટલો સમય થવા આવ્યો છે છતાં પણ સરકાર દ્વારા કોઇ કાર્યવાહી કરવામાં આવી નથી તંત્ર અને સરકાર ઘોર નિંદ્રામાં પોઢી રહી છે તેવું લાગી રહ્યું છે. ગરીબ લોકો ન્યાય માટે લડતી કરી રહ્યા છે છતાં પણ સરકાર દ્વારા ગંભીરતા પૂર્વક આંદલનકારીઓની માંગણીને ધ્યાને લેવામાં આવી નથી. આંદોલનકારીઓ ન્યાય માટે રાહ જોઇને બેઠા છે અને સરકારી બાબુઓ આરામ ફરમાવી રહ્યા છે હવે જોવાનું એ રહ્યું કે તંત્ર અને સરકાર કયારે ન્યાય આપે છે? ૨૯માં દિવસે એક મહિલાની તબીયત લથડતા એમ્બ્યુલન્સ મારફતે રાજુલા સરકારી હોસ્પિટલમાં ખસેડવામાં આવ્યા હતા. પીપાવાવ ધામ જમીન મુક્તિ આંદોલનના સમર્થનમાં પાસ કન્વિનર હાર્દિક પટેલ શુક્રવારે આવી રહ્યા છે. રાજુલામાં જાહેર સભામાં ધારાસભ્યો, ખેડુત આગેવાનો હાજરી આપશે.